**Klick Eesti AS** on Eesti koduelektroonika ja digikaupade jaemüügikett. Ettevõte on üks riigi suurimaid elektroonikamüüjaid ja oli 2020. aastal populaarsuselt kolmas elektroonikapood Eestis. Klicki praegune juriidiline isik asutati 2005. aastal, kuid firma kunagise kaubamärgi K-Arvutisalong ajalugu ulatub 1990. aastatesse.

Ajalugu
-------

Jaemüügi kõrval koostas toonane K-Arvutisalong ka arvuteid.
Klicki lugu algas 1993. aastal, mil asutati toonane aktsiaselts Klisseran. Aastal 1996 hakkas ettevõte müüma elektroonikakaupu K-Arvutisalongi kaubamärgi alt. 2000. aastate alguses alustati K-Arvutisalongi kaubamärki kandvate arvutite tootmist.

2005. aastaks oli K-Arvutisalong kiiresti kasvatanud oma käibe 309 miljoni Eesti kroonini ning kauplusteketti kuulus 23 poodi Eestis ja üks Soomes. Aasta varem, 2004. aastal hakkas firma pakkuma digifotode printimise teenust, kusjuures teenuse tavatult odav hind tõi kaasa konkurentide dumpingusüüdistused. Kiire kasv tekitas aga probleeme personali leidmisega, mistõttu kurdeti kehva teeninduskvaliteeti. Hoolimata käibe kasvust püsis rentaablus tagasihoidlik ja 2006. aastal müüdi K-Arvutisalongi kauplustekett.

Müük algas AS Klisserani ümberstruktureerimisega, mille käigus viidi ettevõtte ärisuunad erinevatesse juriidilistesse kehadesse. AS Klisseran muutis peale müüki nime ja hakkas tegutsema uues tegevusvaldkonnas. Üks uutest firmadest, Klisseran Kaubandus OÜ, müüdi uutele omanikele ja omandas teiste AS Klisseranist loodud osaühingute vara. Seejärel muutis Klisseran Kaubandus OÜ oma ettevõtlusvormi ja võttis ärinimeks Klick Eesti AS. 

Enne ostu laienes K-Arvutisalong hoogsalt uutesse piirkondadesse ja tegevusvaldkondadesse nagu sülearvutite tootmine ja kontoritarvete müük. Uute omanike ja uue nimega hakkas Klick oma tegevust konsolideerima, mille käigus lõpetati arvutite tootmine ja peatati välismaale laienemine. Senise K-Arvutisalongi aruandluses oli uutele omanikele teadmata olulisi vajakajäämisi.

2014. aastal ostsid Klicki juhtkond ja omanikud senise suuromaniku Askembla Growth Fundi osaluse ettevõttes. Suuromaniku väljaostmine ei toonud kaasa suuremaid muudatusi firma tegevuses. Olulisema muutuse tõi Ordi OÜ omandamine 2022. aastal, mille eesmärk oli Klicki soov laieneda arvutite, arvuti välisseadmete ja tarkvara jaemüügiturul ärikliendi (B2B) turusegmendis.

Tegevus
-------

Endises Ordi peakorteris Tartus tegutseb nüüd Klicki Betooni esindus.
K-Arvutisalong alustas digikaupade jaemüügiketina, millele lisandus uusi funktsioone. Ettevõte tootis ka lauaarvuteid ja hiljem sülearvuteid, kasutades selleks kaubamärki Hansa Computer Systems (HCS). Klick pakkus aastast 2004 kuni 2020. aasta lõpuni digifotode printimise teenust. Nüüdseks ei tooda Klick enam arvuteid ega prindi fotosid ja keskendub digikaupade jaemüügile, seejuures on ettevõtte sihtgrupid nii era- kui ka ärikliendid.

2024. aasta alguse seisuga on Klickil üle Eesti 21 kauplust ja firma tegeleb müügiga füüsilistes esindustes ja veebis. Ordiga koondumise järel kasvas ettevõtte turuosa hinnanguliselt – võttes aluseks 2020. aasta andmed – 17,5%-ni, kusjuures eriti oluline oli kasv ärikliendi turusegmendis. Peale Ordi omandamist hakkas too kasutama emafirma sümboolikat ja ettevõtte kunagises peakorteris Tartus Betooni tänaval tegutseb nüüd Klicki Betooni esindus.

Viited
------

1. 1 2 3 4  Mägi, Arvo. (11. aprill 2006). K-Arvutisalong müüdi maha. *Delfi*. Vaadatud 24. jaanuaril 2024.
2. 1 2 3  Ettevõttest. *Klick*. Vaadatud 24. jaanuaril 2024.
3. 1 2 3 4 5 6 7 8 9  Klick Eesti AS. (6. oktoober 2023). Majandusaasta aruanne. *e-äriregister*. Vaadatud 24. jaanuaril 2024.
4. ↑  Jõgi, Kersten. (2. oktoober 2020). Elektroonikakaupu ostetakse enim Euronicsist. *Kantar Emor*. Vaadatud 24. jaanuaril 2024
5. ↑  Klick Eesti AS. *e-äriregister*. Vaadatud 24. jaanuaril 2024.
6. ↑  Osaühing Rugges. *e-äriregister*. Vaadatud 24. jaanuaril 2024.
7. ↑  Eesti Rahvusringhääling. (19. jaanuar 2004). Detsembris müüdi rekordiliselt arvuteid. *Eesti Rahvusringhääling*. Vaadatud 24. jaanuaril 2024.
8. 1 2  Randmaa, Kristina. (30. juuli 2004). K-Arvutisalong viis fotofirmad paanikasse. *Ärileht*. Vaadatud 24. jaanuaril 2024.
9. ↑  Roosioja, Mirjam. (5. august 2006). K-arvutisalong ei tule pildiilmutamisega toime. *Õhtuleht*. Vaadatud 24. jaanuaril 2024.
10. ↑  Raun, Alo. (1. august 2006). K-Arvutisalong vahetas kaks kuud arvutiekraani. *Postimees*. Vaadatud 24. jaanuaril 2024.
11. ↑  Äripäev. (18. aprill 2006). Säästumarketi loojad ostsid K-Arvutisalongi. *Äripäev*. Vaadatud 24. jaanuaril 2024.
12. ↑  Klisseran Kaubandus OÜ. (2. juuli 2007). Majandusaasta aruanne. *e-äriregister*. Vaadatud 24. jaanuaril 2024.
13. 1 2  Eesti Rahvusringhääling. (24. mai 2005). K-Arvutisalong toodab sülearvuteid. *Eesti Rahvusringhääling*. Vaadatud 24. oktoobril 2024.
14. ↑  Kärssin, Andres. (10. veebruar 2005). K-Arvutisalong haarab kontoritarvete turgu. *Äripäev*. Vaadatud 24. oktoobril 2024.
15. ↑  BNS. (27. september 2006). K-arvutisalong lõpetab tootmise. *Sakala*. Vaadatud 24. jaanuaril 2024.
16. ↑  Äripäev. (28. mai 2014). Hämamine paneb punase tulukese põlema. *Äripäev*. Vaadatud 24. jaanuaril 2024.
17. 1 2  Nael, Merili. (31. jaanuar 2014). Klicki uued omanikud suuri muudatusi ei plaani. *Eesti Rahvusringhääling*. Vaadatud 24. jaanuaril 2024.
18. ↑  Randlo, Toomas. (7. september 2022). Elektroonikapoodide kett Klick ostab ära Ordi]. *Ärigeenius*. Vaadatud 24. jaanuaril 2024.
19. ↑  Einama, Kaido. (22. jaanuar 2004). Detsembris algas ajaloo suurim arvutiostubuum. *Äripäev*. Vaadatud 24. jaanuaril 2024.
20. ↑  Paberfotode tellimine. *Klick*. Vaadatud 24. jaanuaril 2024.
21. ↑  Riispapp, Janno. (26. september 2022). Arvutipoe omanik sai loa müüa elutöö Klickile. *Äripäev*. Vaadatud 24. jaanuaril 2024.

Välislingid
-----------

 Klick Eesti – pildid, videod ja helifailid Wikimedia Commonsis